**Hromadná pripomienka k návrhu na zriadenie Rady vlády SR pre udržateľný rozvoj a jeho financovanie**

Predkladáme hromadnú pripomienku verejnosti k iniciatívnemu materiálu vlády SR (rezortné číslo: 20703/5429/2024/ISA)

**Návrh na zriadenie Rady vlády Slovenskej republiky pre udržateľný rozvoj a jeho financovanie**,

ktorý bol uverejnený na právnom portáli Slov-Lex dňa 16. 9. 2024 - <https://www.slov-lex.sk/legislativne-procesy/SK/LP/2024/483>.

Návrh (cit.) „vychádza z potreby racionalizácie a optimalizácie verejnej správy prostredníctvom zlúčenia troch existujúcich poradných orgánov vlády SR, ktoré preukazujú značnú mieru prepojenosti a zhody vo svojom účele, postavení, pôsobnosti a zložení, a to:

* Rady vlády SR pre Agendu 2030 pre udržateľný rozvoj,
* Rady vlády SR pre Európsku zelenú dohodu,
* Rady vlády SR pre Plán obnovy a odolnosti Slovenskej republiky.

Ide o koordinačné, poradné a iniciatívne orgány vlády SR zamerané v rámci svojej pôsobnosti na koordináciu a koherenciu sektorových politík s cieľom zabezpečenia udržateľného rozvoja Slovenskej republiky, a to aj prostredníctvom využitia investícií z Plánu obnovy a odolnosti SR.“

Súhlasíme s deklarovanou potrebou optimalizácie verejnej správy a zlúčením agendy uvedených v súčasnosti pôsobiacich rád vlády do jedného koordinačného, poradného a iniciatívneho orgánu vlády vo forme vytvorenia navrhovanej Rady vlády SR pre udržateľný rozvoj a jeho financovanie (ďalej „rada“), v zmysle predloženého materiálu.

**Pripomienka k čl. 4**

**V článku 4 ods. 4 za písmeno ak) sa zaradia nové písmená al), am), an) v nasledovnom znení**:

„al) zástupca platformy organizácií na ochranu klímy Klimatická koalícia

am) zástupca siete environmentálne výchovných organizácia Špirála

an) zástupca iniciatívy na ochranu prírody a biodiverzity My sme les”

Pôvodné písmená al), am), an) sa primerane premenujú.

Zároveň navrhujeme, aby vláda vyvážila zastúpenie ekonomickej a environmentálnej sféry nomináciou aspoň 5 ďalších členov/členiek rady zastupujúcich ochranu životného prostredia, či už zo samosprávnych, akademických, biznisových alebo neziskových (napr. odborných) inštitúcií a organizácií.

**Táto pripomienka je zásadná.**

**Zdôvodnenie:**

V zmysle medzinárodne uznávaných princípov a kritérií (trvalo, dlhodobo) udržateľný rozvoj definujú tri piliere: environmentálny, ekonomický a sociálny. Genézu a takmer celý doterajší – odborný aj obsahový – vývoj tohto pojmu prednostne definoval environmentálny pilier, teda problematika ochrany a zveľaďovania životného prostredia ako kľúčový prvok udržateľnosti. Až následne sa začali rozvíjať aj ďalšie dva piliere. Cieľom je, aby boli všetky tri piliere udržateľného rozvoja a im zodpovedajúce zložky života spoločnosti vo vzájomnej rovnováhe a harmónii. Len tak možno zabezpečiť skutočne dlhodobo udržateľný rozvoj spoločnosti.

Z tohto hľadiska považujeme personálne zloženie rady za silne nevyvážené, a preto nevhodné. Predložený materiál navrhuje takéto zloženie (okrem predsedu a podpredsedov rady):

* 18 zástupcov štátnej administratívy, z toho iba jeden s čiastočnou ingerenciou ohľadom ochrany životného prostredia
* 2 splnomocnenci vlády (pre občiansku spoločnosť a pre rómske komunity)
* 3 zástupcovia územnej samosprávy
* 2 zástupcovia akademickej sféry
* 8 zástupcov ekonomickej sféry
* 5 zástupcov mimovládnej sféry zastupujúcich rôzne oblasti: odbory (KOZ), mládež (RMS), medzinárodný rozvoj (Ambrela), životné prostredie (Ekofórum – ako jediná environmentálna organizácia) a všeobecne mimovládne neziskové organizácie (Komora MNO rady vlády pre MNO)
* 2 zástupcovia iných rád vlády (pre ľudské práva a pre seniorov)

Spolu 40 ďalších členov a členiek rady.

Ako je zo zloženia rady zrejmé, priamu odbornú kompetenciu v otázkach životného prostredia majú **iba dvaja (!)** ďalší členovia/členky rady, či už zo štátnej alebo neziskovej sféry. Toto považujeme za jednoznačne neprimerané a neprijateľné, keďže ekonomickú sféru priamo reprezentuje 12 zástupcov, teda šesťnásobne viac osôb.

Zdôrazňujeme existenčnú povahu súčasných environmentálnych problémov: počnúc čiastočne poškodenými až úplne zdevastovanými ekosystémami cez obrovské a ťažko riešiteľné staré environmentálne záťaže, množstvo a toxicitu produkovaných odpadov, celkovo nízku kvalitu vody, ovzdušia a pôdy až po čoraz častejšie a silnejšie prejavy klimatickej krízy. Pokiaľ nebudeme riešeniu týchto problémov v SR prikladať primeraný význam a vážnosť, a pokiaľ tomu nebude zodpovedať aj politika štátu vrátane personálnej politiky (vo všetkých štátom založených či podporovaných inštitúciách), dôsledky podceňovania environmentálnych aspektov sa nám škaredo vypomstia – o. i. aj v negatívnych dopadoch na ekonomiku a sociálnu sféru, a celkovo vo výraznom znižovaní kvality života ľudí na Slovensku. Napokon, o sile extrémnych prejavov klimatickej krízy v praxi sme sa presvedčili aj pri nedávnych záplavách v našej časti kontinentu. Frekvencia a intenzita týchto prejavov budú s postupujúcou zmenou klímy iba narastať.

**Z týchto dôvodov na seriózne vyváženie (často silne protichodných) záujmov ekonomiky a ochrany životného prostredia navrhujeme doplniť zloženie ďalších členov rady aspoň o troch nami navrhovaných konkrétnych zástupcov mimovládnej environmentálnej sféry a piatich iných zástupcov inštitúcií a organizácií zameraných na ochranu životného prostredia.**

## Zástupcovia a zástupkyne verejnosti na ďalší postup s uplatnenou hromadnou pripomienkou:

Marcel Zajac (Ekofórum, predseda Komory mimovládnych neziskových organizácií Rady vlády SR pre mimovládne neziskové organizácie)

Juraj Melichár (Ekofórum)

Lucia Szabová (Klimatická koalícia)

Boglárka Kurka Ivanegová (Špirála)

Ľubica Trubíniová (Slovenský ochranársky snem)

24. 9. 2024